જોકે બંગાળમાં આ પહેલીવાર આવું થયું નથી. દુર્ગા પૂજા અને મોહર્રમ નજીક નજીક આવી જાય તેવું ઘણીવાર બન્યું છે. 1981 અને 1982માં પણ વિસર્જન અને મોહર્રમ એક સાથે થઈ ગયાં ત્યારે તે વખતની સરકારોએ પ્રતિબંધ મૂક્યો હતો. પણ ભૂતકાળમાં ખોટું થયું હતું એટલે ફરી ખોટું કરવું એ કોઇ લોજિક નથી. અમદાવાદમાં રથયાત્રા અને ઈદ એકસાથે આવી જાય છે ત્યારે પોલીસ વિશેષ બંદોબસ્ત ગોઠવે છે અને બંને કોમના અગ્રણીઓ વિશેષ કાળજી લે છે અને તહેવારો શાંતિથી પૂર્ણ થાય છે. મમતા બેનરજીને શાંતિની જ પરવા હોત તો તેઓ પણ પૂરતો બંદોબસ્ત અને બંને કોમના અગ્રણીઓની શાંતિ સમિતિ બનાવીને તહેવારોને પાર પાડી શક્યાં હોત. પણ લઘુમતી વોટબેન્કની જ રાજનીતિ મમતા બેનરજીએ આગળ વધારી છે તે સમજી શકાય તેમ છે. કોંગ્રેસની આવી નીતિથી પોતાનું અહિત થયું છે તે સમજી ગયેલા મુસ્લિમોએ યુપી – બિહારમાં કોંગ્રેસને તડકે મૂકી દીધી છે. બંગાળના મુસ્લિમો મમતાનું હવે શું કરે છે તે જોવાનું રહ્યું.